CELEX ID: 32025D0793

--- ENGLISH ---

Document:
$en_document

Summary:
$en_summary

--- DANISH ---

Document:
Den Europæiske Unions 
Tidende
DA
L-udgaven
2025/793
22.4.2025
EUROPA-PARLAMENTETS OG RÅDETS AFGØRELSE (EU) 2025/793
af 14. april 2025
om makrofinansiel bistand til Det Hashemitiske Kongerige Jordan
EUROPA-PARLAMENTET OG RÅDET FOR DEN EUROPÆISKE UNION HAR —
under henvisning til traktaten om Den Europæiske Unions funktionsmåde, særlig artikel 212, stk. 2,
under henvisning til forslag fra Europa-Kommissionen,
efter fremsendelse af udkast til lovgivningsmæssig retsakt til de nationale parlamenter,
efter den almindelige lovgivningsprocedure 
(
1
)
, og
ud fra følgende betragtninger:
(1)
Forbindelserne mellem Unionen og Det Hashemitiske Kongerige Jordan (Jordan) udvikles inden for rammerne af den europæiske naboskabspolitik. Den 24. november 1997 undertegnede Jordan Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side 
(
2
)
 (»associeringsaftalen«), som trådte i kraft den 1. maj 2002. Inden for rammerne af associeringsaftalen har Unionen og Jordan gradvist etableret et frihandelsområde over en overgangsperiode på 12 år. Derudover trådte en aftale i form af brevveksling mellem Det Europæiske Fællesskab og Det Hashemitiske Kongerige Jordan om gensidige liberaliseringsforanstaltninger og ændring af associeringsaftalen mellem EF og Jordan, samt erstatning af bilag I, II, III og IV og protokol 1 og 2 til nævnte aftale 
(
3
)
 i kraft i 2007. I 2010 indgik Unionen og Jordan et partnerskab med »avanceret status«, som indebærer udvidet samarbejde på flere områder. I december 2009 blev en protokol mellem Den Europæiske Union og Det Hashemitiske Kongerige Jordan om fastlæggelse af en tvistbilæggelsesordning for tvister vedrørende handelsbestemmelserne i Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side 
(
4
)
 paraferet, og den 1. juli 2011 trådte den i kraft. Den bilaterale politiske dialog og det økonomiske samarbejde er blevet videreudviklet inden for rammerne af associeringsaftalen og prioriteterne for partnerskabet mellem EU og Jordan for 2022-2027.
(2)
Siden 2011 har Jordan iværksat en række politiske reformer for at styrke det parlamentariske demokrati og retsstaten. Der er oprettet en forfatningsdomstol og en uafhængig valgkommission, og det jordanske parlament har vedtaget en række vigtige love, bl.a. valgloven og loven om politiske partier samt love om decentralisering og kommuner. Der er desuden blevet vedtaget lovgivningsmæssige forbedringer med hensyn til domstolenes uafhængighed og kvinders rettigheder.
(3)
Jordans økonomi er blevet hårdt ramt af de langvarige konflikter i regionen, navnlig i nabolandet Syrien og senest også i Israel-Gaza og i Rødehavsområdet. Siden udbruddet af krigen i Syrien er den jordanske økonomi blevet påvirket af en betydelig tilstrømning af syriske flygtninge, som har øget presset på Jordans budgetstilling, offentlige tjenester og infrastruktur. Foruden den regionale ustabilitet presses Jordans økonomi også af de makroøkonomiske og finanspolitiske udfordringer som følge af covid-19-pandemien i 2020-2021, udviklingen i råvarepriserne efter Ruslands invasion af Ukraine i 2022, en stor eksponering for handelsudsving og den verdensomspændende stigning i låneomkostningerne for nye vækstmarkeder. Jordan oplevede derfor økonomisk nedgang i 2020, som blev efterfulgt af en langsom økonomisk genopretning, idet arbejdsløsheden steg markant i 2020 og fortsat er høj, og der opstod nye budgetbehov og eksterne finansieringsbehov.
(4)
Krigen i Israel-Gaza, som brød ud i oktober 2023, medfører meget betydelige nedadrettede risici for de økonomiske udsigter, navnlig som følge af den øgede usikkerhed i regionen og den mulige indvirkning på den vigtige turismesektor og forbrugertilliden. De løbende Houthi-angreb på vare- og energitransporten i Det Røde Hav hindrer skibsfarten til Asien, hvilket påvirker Jordans eksport, navnlig eksporten af mineraler og kemikalier, samt landets import. I januar 2024 nåede de jordanske myndigheder og Den Internationale Valutafond (IMF) til enighed om et nyt økonomisk tilpasningsprogram støttet af en fireårig udvidet lånefacilitet på 1 200 mio. USD, der følger oven på en fireårig udvidet lånefacilitet mellem 2020 og 2023 på 1 700 mio. USD, herunder et lån under instrumentet for hurtig finansiering. IMF's bestyrelse godkendte i januar 2024 den nye fireårige udvidede lånefacilitet. Det første kontrolbesøg blev foretaget i april og maj 2024, og rapporten herom blev offentliggjort i juli 2024.
(5)
I januar 2020 vedtog Unionen et tredje program for makrofinansiel bistand 
(
5
)
 (MFA-III) på 500 mio. EUR i form af lån som svar på en anmodning fra Jordan i juli 2019 og efter afslutningen af det andet program for makrofinansiel bistand på 200 mio. EUR i 2019. MFA-II 
(
6
)
 var en opfølgning på MFA-I 
(
7
)
 på 180 mio. EUR, som blev gennemført i 2015. I maj 2020 blev MFA-III suppleret med 200 mio. EUR i henhold til Europa-Parlamentets og Rådets afgørelse (EU) 2020/701 
(
8
)
 med henblik på at håndtere de socioøkonomiske konsekvenser af covid-19-pandemien. Den første rate af MFA-III blev frigivet den 25. oktober 2020, den anden rate den 20. juli 2021 og den tredje rate den 3. maj 2023 efter gennemførelsen af de aftalte politiske foranstaltninger. Bistanden blev udbetalt i sin helhed mellem 2020 og 2023.
(6)
MFA-III indeholdt en fælles erklæring fra Europa-Parlamentet, Rådet og Kommissionen, hvori Kommissionen i lyset af de finanspolitiske vanskeligheder og de ekstraordinære omstændigheder, som Jordan stod over for, forpligtede sig til om nødvendigt at forelægge et nyt forslag om at forlænge og øge den makrofinansielle bistand til Jordan, forudsat at de sædvanlige betingelser for denne type bistand var opfyldt, herunder dens ekstraordinære karakter, politiske forhåndsbetingelser, komplementaritet, konditionalitet og finansiel disciplin og en ajourført vurdering fra Kommissionen af Jordans eksterne finansieringsbehov.
(7)
I denne udfordrende kontekst bekræftede Unionen og det internationale samfund ved flere lejligheder deres tilsagn om at støtte Jordan, især under årlige Bruxelleskonferencer om støtte til Syriens og regionens fremtid og på mødet i associeringsrådet EU-Jordan i juni 2022.
(8)
Siden starten på den syriske krise i 2011 har Unionen stillet omkring 3 500 mio. EUR til rådighed for Jordan under forskellige instrumenter, herunder 1 080 mio. EUR under de tre makrofinansielle bistandsforløb, for at hjælpe Jordan med at bevare økonomisk stabilitet, fastholde politiske og økonomiske reformer og adressere de hermed forbundne humanitære, udviklingsmæssige og sikkerhedsmæssige behov. Derudover har Den Europæiske Investeringsbank siden 2011 ydet projektlån på omkring 1 100 mio. EUR til Jordan.
(9)
For perioden 2021-2024 beløb Unionens vejledende bilaterale tildeling (tilskud) til Jordan under instrumentet for naboskab, udviklingssamarbejde og internationalt samarbejde — et globalt Europa (NDICI-GE), der er oprettet ved Europa-Parlamentets og Rådets forordning (EU) 2021/947 
(
9
)
, sig til 364 mio. EUR, og den blev suppleret med EU-støtte til Jordan med henblik på at håndtere konsekvenserne af krisen i Syrien (214 mio. EUR mellem 2021 og 2023) ud over bistand fra andre regionale og tematiske programmer. Mellem 2014 og 2020 beløb EU-støtten til Jordan, som primært blev ydet gennem det europæiske naboskabsinstrument, sig til 765 mio. EUR. I samme periode modtog Jordan yderligere 126 mio. EUR via naboskabsinvesteringsplatformen, hvorigennem der er rejst omkring 580 mio. EUR i investeringer.
(10)
På grund af den vedvarende vanskelige økonomiske situation og de ringe udsigter anmodede Jordan i oktober 2023 Unionen om yderligere makrofinansiel bistand.
(11)
Eftersom Jordan er omfattet af den europæiske naboskabspolitik, betragtes landet som berettiget til at modtage makrofinansiel bistand fra Unionen.
(12)
Unionens makrofinansielle bistand bør være et ekstraordinært finansielt instrument til ubunden og uspecificeret betalingsbalancestøtte, som sigter mod at imødekomme Jordans umiddelbare behov for ekstern finansiering, og den bør understøtte gennemførelsen af et politisk program, der indeholder stærke øjeblikkelige tilpasnings- og strukturreformforanstaltninger for at forbedre Jordans betalingsbalance på kort sigt.
(13)
Eftersom der stadig er et resterende finansieringsbehov på Jordans betalingsbalance, som overstiger de midler, der stilles til rådighed af IMF og andre multilaterale institutioner, anses Unionens makrofinansielle bistand til Jordan, i kombination med IMF-programmet, under de nuværende ekstraordinære omstændigheder for at være en hensigtsmæssig reaktion på Jordans anmodning til Unionen om støtte til Jordans økonomiske stabilisering. Unionens makrofinansielle bistand vil støtte Jordans økonomiske stabilisering og strukturreformdagsorden, idet den udgør et supplement til midler, der stilles til rådighed under IMF's finansielle ordning.
(14)
Unionens makrofinansielle bistand bør sigte mod at støtte genoprettelsen af en holdbar ekstern finansieringssituation i Jordan og derved støtte den økonomiske og sociale udvikling.
(15)
Unionens makrofinansielle bistand forventes at gå hånd i hånd med gennemførelsen af budgetstøtten under NDICI-GE.
(16)
Fastsættelsen af beløbet for Unionens makrofinansielle bistand bør være baseret på en fuldstændig kvantitativ vurdering af Jordans resterende behov for ekstern finansiering og tage hensyn til Jordans evne til at finansiere sig selv med egne midler, navnlig med de internationale reserver, det har til rådighed. Unionens makrofinansielle bistand bør supplere de programmer og midler, der stilles til rådighed af IMF og Verdensbanken. Ved fastsættelsen af bistandsbeløbet bør der også tages højde for forventede finansielle bidrag fra bilaterale og multilaterale donorer og behovet for at sikre en retfærdig byrdefordeling mellem Unionen og andre donorer samt for den allerede eksisterende anvendelse af Unionens andre eksterne finansieringsinstrumenter i Jordan og merværdien af Unionens samlede engagement i Jordan.
(17)
Kommissionen bør sikre, at Unionens makrofinansielle bistand juridisk og indholdsmæssigt er i overensstemmelse med de vigtigste principper og mål for de forskellige områder af Unionens optræden udadtil samt med foranstaltninger, der træffes som led i denne optræden, og med andre af Unionens relevante politikker.
(18)
Unionens makrofinansielle bistand bør støtte Unionens eksterne politik over for Jordan. Kommissionen og Tjenesten for EU's Optræden Udadtil (EU-Udenrigstjenesten) bør arbejde tæt sammen under hele det makrofinansielle bistandsforløb med henblik på at koordinere og sikre sammenhæng i Unionens eksterne politik.
(19)
Unionens makrofinansielle bistand bør understøtte Jordans tilslutning til værdier, som landet har til fælles med Unionen, herunder demokrati, retsstatsprincippet, god regeringsførelse, respekt for menneskerettighederne, bæredygtig udvikling og bekæmpelse af fattigdom, samt landets tilslutning til principperne om åben, regelbaseret og fair handel.
(20)
Det bør være en forudsætning for tildeling af Unionens makrofinansielle bistand, at Jordan respekterer effektive demokratiske mekanismer, herunder et parlamentarisk flerpartisystem, og retsstatsprincippet samt sikrer respekt for menneskerettighederne. Derudover bør de specifikke mål for Unionens makrofinansielle bistand styrke effektiviteten, gennemsigtigheden og ansvarligheden af de offentlige finansforvaltningssystemer i Jordan og fremme strukturreformer, der har til formål at støtte en holdbar og inklusiv vækst, jobskabelse og finanspolitisk konsolidering. Kommissionen og EU-Udenrigstjenesten bør regelmæssigt føre kontrol med dels at denne forudsætning opfyldes, dels at disse specifikke mål nås.
(21)
For at sikre, at Unionens finansielle interesser i forbindelse med denne makrofinansielle bistand beskyttes effektivt, bør Jordan vedtage hensigtsmæssige foranstaltninger til at forebygge og bekæmpe svig, korruption og andre uregelmæssigheder i forbindelse med denne bistand. Derudover bør en låneaftale, som indgås mellem Kommissionen og de jordanske myndigheder, indeholde bestemmelser, der giver Det Europæiske Kontor for Bekæmpelse af Svig (OLAF) mulighed for at foretage efterforskninger, herunder kontrol og inspektion på stedet, i overensstemmelse med de bestemmelser og procedurer, der er fastsat i Europa-Parlamentets og Rådets forordning (EU, Euratom) nr. 883/2013 
(
10
)
 og Rådets forordning (Euratom, EF) nr. 2185/96 
(
11
)
, samt Kommissionen og Revisionsretten mulighed for at udføre revisioner og Den Europæiske Anklagemyndighed mulighed for at udøve sine kompetencer. for så vidt angår ydelse af Unionens makrofinansielle bistand i og efter rådighedsperioden for denne bistand.
(22)
Frigivelsen af Unionens makrofinansielle bistand berører ikke Europa-Parlamentets og Rådets bemyndigelse som budgetmyndighed.
(23)
Størrelsen af den hensættelse, der kræves til Unionens makrofinansielle bistand, bør være forenelig med budgetbevillingerne i den flerårige finansielle ramme.
(24)
Unionens makrofinansielle bistand bør forvaltes af Kommissionen. For at sikre, at Europa-Parlamentet og Rådet er i stand til at følge gennemførelsen af denne afgørelse, bør Kommissionen regelmæssigt holde dem underrettet om udviklingen i forbindelse med denne bistand og forsyne dem med den relevante dokumentation.
(25)
For at sikre ensartede betingelser for gennemførelsen af denne afgørelse bør Kommissionen tillægges gennemførelsesbeføjelser. Disse beføjelser bør udøves i overensstemmelse med Europa-Parlamentets og Rådets forordning (EU) nr. 182/2011 
(
12
)
.
(26)
Unionens makrofinansielle bistand bør ledsages af økonomisk-politiske og finansielle betingelser, som skal fastsættes i et aftalememorandum (aftalememorandummet). For at sikre ensartede gennemførelsesbetingelser og effektivitet bør Kommissionen tillægges beføjelse til at forhandle disse betingelser med de jordanske myndigheder under tilsyn af et udvalg sammensat af repræsentanter for medlemsstaterne i overensstemmelse med forordning (EU) nr. 182/2011. I henhold til forordning (EU) nr. 182/2011 bør rådgivningsproceduren som hovedregel finde anvendelse i alle tilfælde, medmindre andet er fastsat i nævnte forordning. I betragtning af den potentielt store betydning af bistand på mere end 90 mio. EUR bør undersøgelsesproceduren som fastsat i forordning (EU) nr. 182/2011 anvendes for transaktioner over denne tærskel. I betragtning af størrelsen af Unionens makrofinansielle bistand til Jordan bør denne undersøgelsesprocedure finde anvendelse på vedtagelsen af aftalememorandummet og på enhver reduktion, suspendering eller annullering af denne bistand —
VEDTAGET DENNE AFGØRELSE:
Artikel 1
1.   Unionen stiller makrofinansiel bistand på højst 500 mio. EUR til rådighed for Jordan (»Unionens makrofinansielle bistand«) for at støtte Jordans økonomiske stabilisering og en omfattende reformdagsorden. Unionens makrofinansielle bistand skal bidrage til at dække Jordans betalingsbalancebehov som angivet i IMF-programmet.
2.   Hele Unionens makrofinansielle bistand ydes til Jordan i form af lån.
3.   Kommissionen tillægges beføjelse til på vegne af Unionen at låne de nødvendige midler på kapitalmarkederne eller fra finansielle institutioner og genudlåne dem til Jordan.
4.   Kommissionen forvalter frigivelsen af Unionens makrofinansielle bistand på en måde, der er i overensstemmelse med de aftaler eller overenskomster, der er indgået mellem IMF og Jordan, og med de centrale principper og mål for de økonomiske reformer, som er fastlagt i associeringsaftalen.
5.   Kommissionen holder regelmæssigt Europa-Parlamentet og Rådet underrettet om udviklingen i Unionens makrofinansielle bistand, herunder udbetalingen heraf, og forsyner i god tid disse institutioner med den relevante dokumentation.
6.   Unionens makrofinansielle bistand stilles til rådighed i en periode på to et halvt år regnet fra den første dag efter datoen for ikrafttrædelsen af det aftalememorandum, der er omhandlet i artikel 3, stk. 1.
7.   Sker der i løbet af den periode, hvor Unionens makrofinansielle bistand udbetales, et voldsomt fald i Jordans finansieringsbehov i forhold til de oprindelige prognoser, reducerer, suspenderer eller annullerer Kommissionen bistanden efter undersøgelsesproceduren i artikel 7, stk. 2.
Artikel 2
1.   Det er en forudsætning for tildeling af Unionens makrofinansielle bistand, at Jordan respekterer effektive demokratiske mekanismer, herunder et parlamentarisk flerpartisystem, og retsstatsprincippet samt sikrer respekt for menneskerettighederne.
2.   Kommissionen og EU-Udenrigstjenesten kontrollerer, at forudsætningen fastsat i stk. 1 overholdes i hele den periode, hvor Unionen yder makrofinansiel bistand.
3.   Denne artikels stk. 1 og 2 finder anvendelse i overensstemmelse med Rådets afgørelse 2010/427/EU 
(
13
)
.
Artikel 3
1.   Kommissionen aftaler efter undersøgelsesproceduren i artikel 7, stk. 2, klart definerede økonomisk-politiske og finansielle betingelser med de jordanske myndigheder, der fokuserer på strukturreformer og sunde offentlige finanser, som Unionens makrofinansielle bistand skal være underlagt. Disse økonomisk-politiske og finansielle betingelser fastlægges i et aftalememorandum (aftalememorandummet), der skal indeholde en tidshorisont for deres opfyldelse. Disse økonomisk-politiske og finansielle betingelser skal være i overensstemmelse med de i artikel 1, stk. 4, omhandlede aftaler eller overenskomster, herunder de makroøkonomiske tilpasnings- og strukturreformprogrammer, som Jordan gennemfører med støtte fra IMF.
2.   Betingelserne omhandlet i stk. 1 har til formål navnlig at styrke effektiviteten, gennemsigtigheden og pålideligheden af systemerne til offentlig økonomistyring i Jordan, herunder med henblik på anvendelsen af Unionens makrofinansielle bistand. Fremskridt med hensyn til gensidig markedsåbning, udvikling af regelbaseret og fair handel samt andre prioriteringer i sammenhæng med Unionens eksterne politik skal også tages med i betragtning ved udformningen af de politiske foranstaltninger. Kommissionen fører regelmæssigt kontrol med de fremskridt, der gøres af Jordan i retning af disse mål.
3.   De detaljerede finansielle betingelser for Unionens makrofinansielle bistand fastlægges i en låneaftale i overensstemmelse med artikel 223 i Europa-Parlamentets og Rådets forordning (EU, Euratom) 2024/2509 
(
14
)
, der indgås mellem Kommissionen og de jordanske myndigheder (»låneaftalen«).
4.   Kommissionen kontrollerer regelmæssigt, om betingelserne i artikel 4, stk. 3, første afsnit, fortsat er opfyldt, herunder om Jordans økonomiske politik er i overensstemmelse med målene for Unionens makrofinansielle bistand. I den forbindelse arbejder Kommissionen tæt sammen med IMF og Verdensbanken og, når det er nødvendigt, med Europa-Parlamentet og Rådet.
Artikel 4
1.   Med forbehold af de betingelser, der er omhandlet i stk. 3, første afsnit, stiller Kommissionen Unionens makrofinansielle bistand til rådighed i tre lånerater. Hver af disse raters størrelse fastsættes i aftalememorandummet.
2.   Unionens makrofinansielle bistand finansieres om nødvendigt i overensstemmelse med forordning (EU) 2021/947.
3.   Kommissionen træffer afgørelse om frigivelse af raterne på følgende betingelser:
a)
forudsætningen i artikel 2, stk. 1, er opfyldt
b)
der foreligger vidnesbyrd om en kontinuerlig tilfredsstillende gennemførelse af et politikprogram, der omfatter stærke tilpasnings- og strukturreformforanstaltninger støttet af en ikkeforebyggende IMF-låneaftale, og
c)
de økonomisk-politiske og finansielle betingelser i aftalememorandummet er gennemført på tilfredsstillende vis.
Anden rate frigives i princippet ikke tidligere end tre måneder efter frigivelsen af første rate. Tredje rate frigives i princippet ikke tidligere end tre måneder efter frigivelsen af anden rate.
4.   Såfremt de i stk. 3, første afsnit, omhandlede betingelser ikke er opfyldt, suspenderer eller annullerer Kommissionen midlertidigt udbetalingen af Unionens makrofinansielle bistand. I sådanne tilfælde underretter den Europa-Parlamentet og Rådet om årsagerne til en sådan suspension eller ophævelse.
5.   Unionens makrofinansielle bistand udbetales til Jordans centralbank. Under iagttagelse af de aftalte bestemmelser, der er fastsat i aftalememorandummet, herunder en bekræftelse af de resterende budgetfinansieringsbehov, kan Unionens midler overføres fra Jordans centralbank til Jordans finansministerium som den endelige modtager.
Artikel 5
1.   Med henblik på finansiering af Unionens makrofinansielle bistand i form af lån tillægges Kommissionen beføjelse til på Unionens vegne at låne de nødvendige midler på kapitalmarkederne eller fra finansielle institutioner i overensstemmelse med artikel 223 i forordning (EU, Euratom) 2024/2509.
2.   Kommissionen indgår en låneaftale med Jordan om det i artikel 1 omhandlede beløb. Låneaftalen skal indeholde bestemmelser om rådighedsperioden og de nærmere vilkår for Unionens makrofinansielle bistand, herunder i forbindelse med de interne kontrolsystemer. Lånene ydes på vilkår, der sætter Jordan i stand til at tilbagebetale lånene over en længere periode, herunder med mulighed for henstand. Lånene skal have en maksimal løbetid på 35 år.
3.   Kommissionen underretter Europa-Parlamentet og Rådet om udviklingen i de transaktioner, der er omhandlet i stk. 1 og 2.
Artikel 6
1.   Unionens makrofinansielle bistand gennemføres i overensstemmelse med forordning (EU, Euratom) 2024/2509.
2.   Unionens makrofinansielle bistand gennemføres ved direkte forvaltning.
3.   Inden gennemførelsen af Unionens makrofinansielle bistand undersøger Kommissionen ved hjælp af en operationel vurdering, om Jordan råder over forsvarlige finansielle ordninger, administrative procedurer samt interne og eksterne kontrolmekanismer, der er relevante for bistanden.
Artikel 7
1.   Kommissionen bistås af et udvalg. Dette udvalg er et udvalg som omhandlet i forordning (EU) nr. 182/2011.
2.   Når der henvises til dette stykke, finder artikel 5 i forordning (EU) nr. 182/2011 anvendelse.
Artikel 8
1.   Senest den 30. juni hvert år forelægger Kommissionen en rapport for Europa-Parlamentet og Rådet om gennemførelsen af denne afgørelse i det foregående år, herunder en evaluering af denne gennemførelse. I denne rapport:
a)
gennemgås fremskridt, der er gjort med hensyn til gennemførelsen af Unionens makrofinansielle bistand
b)
vurderes Jordans økonomiske situation og udsigter samt fremskridt med at gennemføre de i artikel 3, stk. 1, omhandlede økonomisk-politiske og finansielle betingelser
c)
redegøres der for forbindelsen mellem de økonomisk-politiske og finansielle betingelser, der er fastsat i aftalememorandummet, Jordans aktuelle økonomiske og finanspolitiske resultater og Kommissionens afgørelser om frigivelse af raterne af Unionens makrofinansielle bistand.
2.   Senest to år efter udløbet af den rådighedsperiode, der er omhandlet i artikel 1, stk. 6, forelægger Kommissionen Europa-Parlamentet og Rådet en efterfølgende evalueringsrapport, som vurderer resultaterne og effektiviteten af Unionens gennemførte makrofinansielle bistand, og i hvilket omfang den har bidraget til bistandens mål.
Artikel 9
Denne afgørelse træder i kraft på tredjedagen efter offentliggørelsen i 
Den Europæiske Unions Tidende
.
Udfærdiget i Bruxelles, den 14. april 2025.
På Europa-Parlamentets vegne
R. METSOLA
Formand
På Rådets vegne
A. SZŁAPKA
Formand
(
1
)
  Europa-Parlamentets holdning af 1.4.2025 (endnu ikke offentliggjort i EUT) og Rådets afgørelse af 14.4.2025.
(
2
)
  
            
EFT L 129 af 15.5.2002, s. 3
, ELI: 
http://data.europa.eu/eli/agree_internation/2002/357(1)/oj
.
(
3
)
  
            
EUT L 41 af 13.2.2006, s. 3
, ELI: 
http://data.europa.eu/eli/agree_internation/2006/67/oj
.
(
4
)
  
            
EUT L 177 af 6.7.2011, s. 3
, ELI: 
http://data.europa.eu/eli/prot/2011/398/oj
.
(
5
)
  Europa-Parlamentets og Rådets afgørelse (EU) 2020/33 af 15. januar 2020 om supplerende makrofinansiel bistand til Det Hashemitiske Kongerige Jordan (
EUT L 14 af 17.1.2020, s. 1
, ELI: 
http://data.europa.eu/eli/dec/2020/33/oj
).
(
6
)
  Europa-Parlamentets og Rådets afgørelse (EU) 2016/2371 af 14. december 2016 om supplerende makrofinansiel bistand til Det Hashemitiske Kongerige Jordan (
EUT L 352 af 23.12.2016, s. 18
, ELI: 
http://data.europa.eu/eli/dec/2016/2371/oj
).
(
7
)
  Europa-Parlamentets og Rådets afgørelse nr. 1351/2013/EU af 11. december 2013 om makrofinansiel bistand til Det Hashemitiske Kongerige Jordan (
EUT L 341 af 18.12.2013, s. 4
, ELI: 
http://data.europa.eu/eli/dec/2013/1351/oj
).
(
8
)
  Europa-Parlamentets og Rådets afgørelse (EU) 2020/701 af 25. maj 2020 om makrofinansiel bistand til udvidelses- og naboskabspartnerlande i forbindelse med covid-19- pandemien (
EUT L 165 af 27.5.2020, s. 31
, ELI: 
http://data.europa.eu/eli/dec/2020/701/oj
).
(
9
)
  Europa-Parlamentets og Rådets forordning (EU) 2021/947 af 9. juni 2021 om oprettelse af instrumentet for naboskab, udviklingssamarbejde og internationalt samarbejde — et globalt Europa, og om ændring og ophævelse af Europa-Parlamentets og Rådets afgørelse nr. 466/2014/EU og ophævelse af Europa-Parlamentets og Rådets forordning (EU) 2017/1601 og Rådets forordning (EF, Euratom) nr. 480/2009 (
EUT L 209 af 14.6.2021, s. 1
, ELI: 
http://data.europa.eu/eli/reg/2021/947/oj
).
(
10
)
  Europa-Parlamentets og Rådets forordning (EU, Euratom) nr. 883/2013 af 11. september 2013 om undersøgelser, der foretages af Det Europæiske Kontor for Bekæmpelse af Svig (OLAF) og om ophævelse af Europa-Parlamentets og Rådets forordning (EF) nr. 1073/1999 og Rådets forordning (Euratom) nr. 1074/1999 (
EUT L 248 af 18.9.2013, s. 1
, ELI: 
http://data.europa.eu/eli/reg/2013/883/oj
).
(
11
)
  Rådets forordning (Euratom, EF) nr. 2185/96 af 11. november 1996 om Kommissionens kontrol og inspektion på stedet med henblik på beskyttelse af De Europæiske Fællesskabers finansielle interesser mod svig og andre uregelmæssigheder (
EUT L 292 af 15.11.1996, s. 2
, ELI: 
http://data.europa.eu/eli/reg/1996/2185/oj
).
(
12
)
  Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (
EUT L 55 af 28.2.2011, s. 13
, ELI: 
http://data.europa.eu/eli/reg/2011/182/oj
).
(
13
)
  Rådets afgørelse 2010/427/EU af 26. juli 2010 om, hvordan Tjenesten for EU's Optræden Udadtil skal tilrettelægges og fungere (
EUT L 201 af 3.8.2010, s. 30
, ELI: 
http://data.europa.eu/eli/dec/2010/427/oj
).
(
14
)
  Europa-Parlamentets og Rådets forordning (EU, Euratom) 2024/2509 af 23. september 2024 om de finansielle regler vedrørende Unionens almindelige budget (
EUT L, 2024/2509, 26.9.2024, ELI: http://data.europa.eu/eli/reg/2024/2509/oj
).
ELI: http://data.europa.eu/eli/dec/2025/793/oj
ISSN 1977-0634 (electronic edition)

Summary:
EU’s makrofinansielle bistand til Jordan med henblik på økonomisk stabilitet
RESUMÉ AF:
Afgørelse (EU) 2025/793 om makrofinansiel bistand til Det Hashemitiske Kongerige Jordan
HVAD ER FORMÅLET MED AFGØRELSEN?
Afgørelse (EU) 2025/793 har til formål at yde Jordan op til 500 mio. € i 
makrofinansiel bistand
 i form af lån. Bistanden har til formål at hjælpe landet med at dække dets betalingsbalancebehov, støtte den økonomiske stabilisering og de strukturelle reformer samt supplere dets program med 
Den Internationale Valutafond
 (IMF).
HOVEDPUNKTER
Form, formål og betingelser
Bistanden stilles til rådighed i 
tre rater
 over en periode på op til 
2,5 år
, på betingelse af:
et 
aftalememorandum (MoU)
 mellem 
Den Europæiske Union
 (EU) og Jordan, der fastlægger økonomisk-politiske og finansielle betingelser; og
en 
låneaftale
, der fastlægger de finansielle vilkår, herunder en maksimal løbetid på 
35 år
 og muligheden for en 
henstandsperiode
.
De politiske betingelser, der er fastsat i aftalememorandummet, kan omfatte områder som f.eks.:
forbedring af forvaltningen af de offentlige finanser
øget gennemsigtighed i anvendelsen af offentlige midler og
fremme af inkluderende og bæredygtig økonomisk vækst.
Bistanden er 
ekstraordinær
 og 
midlertidig
 og supplerer IMF’s udvidede lånefacilitet
1
.
Berettigelseskrav
I hele bistandsperioden skal Jordan:
respektere effektive demokratiske mekanismer, herunder et parlamentarisk flerpartisystem
opretholde 
retsstatsprincippet
 og
garantere respekten for 
menneskerettighederne
.
Overholdelsen af disse krav overvåges af 
Europa-Kommissionen
 og 
Tjenesten for EU’s Optræden Udadtil
 (EU-Udenrigstjenesten)
.
Udbetalingsvilkår
Raterne er 
betinget
 af:
den fortsatte opfyldelse af berettigelseskravene
en tilfredsstillende historik under det IMF-støttede program og
gennemførelsen af de politiske foranstaltninger i aftalememorandummet.
Udbetalinger:
skal ske med et interval på mindst 
tre måneder
udbetales til 
Jordans centralbank
 og
kan overføres til 
finansministeriet
, hvis det er fastsat i aftalememorandummet.
Kommissionen kan 
nedsætte
, 
suspendere
 eller 
annullere
 udbetalinger, hvis betingelserne ikke er opfyldt, eller hvis Jordans behov for ekstern finansiering mindskes betydeligt.
Inden Kommissionen frigiver midler, foretager den en 
operationel vurdering
 af Jordans finansielle og administrative procedurer.
Gennemførelse og tilsyn
Bistanden forvaltes 
direkte af Kommissionen
, i overensstemmelse med målsætningerne for 
EU’s optræden udadtil
 (se 
resumé
).
Jordan skal træffe passende foranstaltninger for at:
forebygge svig
, korruption og andre uregelmæssigheder og
sikre adgang til revisioner og undersøgelser foretaget af 
Det Europæiske Kontor for Bekæmpelse af Svig
 (OLAF)
, 
Den Europæiske Revisionsret
 og, hvor det er relevant, 
Den Europæiske Anklagemyndighed
 (EPPO)
.
Kommissionen:
rapporterer 
årligt
 til 
Europa-Parlamentet
 og 
Rådet for Den Europæiske Union
 om gennemførelsen af bistanden; og
foretager en evaluering efter gennemførelsen (
ex post
-evaluering) inden for 
to år
 efter programmets afslutning.
HVORNÅR GÆLDER AFGØRELSEN FRA?
Denne 
afgørelse
 har fundet anvendelse siden den 
25. april 2025
.
BAGGRUND
Jordan er et partnerland under den 
europæiske naboskabspolitik
, og landets forhold til EU er reguleret af 
associeringsaftalen mellem EU og Jordan
 (se 
resumé
) samt partnerskabsprioriteterne for 2022-2027.
For yderligere oplysninger henvises til:
Commission proposes further €500 million in macro-financial assistance to Jordan
 (Europa-Kommissionen)
Jordan – Macro-financial assistance
 (Europa-Kommissionen).
VIGTIGE BEGREBER
Udvidet lånefacilitet.
 Et fireårigt program, som Jordan og IMF har aftalt for at støtte økonomiske og finanspolitiske reformer.
HOVEDDOKUMENT
Europa-Parlamentets og Rådets afgørelse (EU) 
2025/793
 af 
14. april 2025
 om makrofinansiel bistand til Det Hashemitiske Kongerige Jordan (EUT L, 2025/793, 
22.4.2025
).
Efterfølgende ændringer til afgørelse (EU) 2025/793 er blevet indarbejdet i grundteksten. Denne 
konsoliderede udgave
 har ingen retsvirkning.
TILHØRENDE DOKUMENTER
Euro-middelhavsaftale om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side
 - Protokol 1 om den gældende ordning for indførsel i Fællesskabet af landbrugsprodukter med oprindelse i Jordan - Protokol 2 om den gældende ordning for indførsel i Jordan af landbrugsprodukter med oprindelse i Fællesskabet - Protokol 3 om definition af begrebet 'produkter med oprindelsesstatus' og om metoderne for administrativt samarbejde - Protokol 4 om gensidig bistand mellem de administrative myndigheder i toldspørgsmål - Fælles erklæringer - Slutakt (EFT L 129 af 
15.5.2002
, 
s. 3-176
)
Se den 
konsoliderede udgave
.
seneste ajourføring 
13.6.2025